สรุปภาวะตลาดต่างประเทศ ประจำวันที่ 24 ธ.ค.62
สรุปภาวะตลาดต่างประเทศ ประจำวันที่ 24 ธ.ค.62
สรุปภาวะตลาดต่างประเทศ ประจำวันที่ 24 ธ.ค.62
25 ธ.ค. 2562

          ดัชนีดาวโจนส์ตลาดหุ้นนิวยอร์ปิดลบเมื่อคืนนี้ (24 ธ.ค.) ขณะที่วอลุ่มการซื้อขายเบาบางเนื่องจากตลาดเปิดทำการเพียงครึ่งวัน ก่อนที่จะปิดทำการซื้อขายในวันพุธที่ 25 ธ.ค.เนื่องในวันคริสต์มาส นอกจากนี้ นักลงทุนบางส่วนได้ส่งคำสั่งขายทำกำไรหลังจากตลาดหุ้นนิวยอร์กพุ่งขึ้นอย่างแข็งแกร่งในช่วงที่ผ่านมา อันเนื่องมาจากข่าวความคืบหน้าในการเจรจาการค้าระหว่างสหรัฐและจีน
          ดัชนีเฉลี่ยอุตสาหกรรมดาวโจนส์ปิดที่ 28,515.45 จุด ลดลง 36.08 จุด หรือ -0.13% ขณะที่ดัชนี S&amp;P500 ปิดที่3,223.38 จุด ลดลง 0.63 จุด หรือ -0.02% ส่วนดัชนี Nasdaq ปิดที่ 8,952.88 จุด เพิ่มขึ้น 7.24 จุด หรือ +0.08%
          ตลาดหุ้นยุโรปปิดบวกเมื่อคืนนี้ (24 ธ.ค.) ท่ามกลางการซื้อขายที่เบาบางก่อนวันหยุดเทศกาลคริสต์มาส โดยตลาดได้แรงหนุนจากการที่นักลงทุนมีความเชื่อมั่นเกี่ยวกับการขยายตัวของเศรษฐกิจโลกในปี 2563 อันเนื่องมาจากความคืบหน้าในการเจรจาการค้าระหว่างสหรัฐ–จีน
          ดัชนี Stoxx Europe 600 บวก 0.14% ปิดที่ 418.86 จุด
          ดัชนี CAC-40 ตลาดหุ้นฝรั่งเศสปิดที่ 6,029.55 จุด เพิ่มขึ้น 0.18 จุด หรือ +0.00% และดัชนี FTSE 100 ตลาดหุ้นลอนดอนปิดที่ 7,632.24 จุด เพิ่มขึ้น 8.65 จุด หรือ +0.11% ขณะที่ตลาดหุ้นเยอรมันปิดทำการ เนื่องในวัน Christmas Eve
          ตลาดหุ้นลอนดอนปิดบวกเมื่อคืนนี้ (24 ธ.ค.) โดยปรับตัวขึ้นติดต่อกันเป็นวันที่ 10 ซึ่งยาวนานที่สุดในรอบ 3 ปีแต่การซื้อขายเป็นไปอย่างเบาบางก่อนวันหยุดเทศกาลคริสต์มาส และตลาดขาดปัจจัยสำคัญๆ เข้ามากระตุ้นการซื้อขาย
          ดัชนี FTSE 100 ตลาดหุ้นลอนดอนปิดที่ 7,632.24 จุด เพิ่มขึ้น 8.65 จุด หรือ +0.11%
          สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (24 ธ.ค.) หลังจากรัสเซียให้คำมั่นว่าจะร่วมมือกับกลุ่มประทศผู้ส่งออกน้ำมัน (โอเปก) ในการปรับลดกำลังการผลิต นอกจากนี้ สัญญาน้ำมันดิบยังได้ปัจจัยหนุนจากมุมมองเชิงบวกเกี่ยวกับแนวโน้มการทำข้อตกลงการค้าระหว่างสหรัฐ รวมทั้งการคาดการณ์ที่ว่า สต็อกน้ำมันดิบของสหรัฐจะปรับตัวลงในสัปดาห์ที่แล้ว
          สัญญาน้ำมันดิบ WTI ส่งมอบเดือนก.พ. เพิ่มขึ้น 59 เซนต์ หรือ 0.97% ปิดที่ 61.11 ดอลลาร์/บาร์เรล       
          สัญญาน้ำมันดิบเบรนท์ส่งมอบเดือนก.พ. เพิ่มขึ้น 81 เซนต์ หรือ 1.22% ปิดที่ 67.20 ดอลลาร์/บาร์เรล
          สัญญาทองคำตลาดนิวยอร์กปิดพุ่งขึ้นเมื่อคืนนี้ (24 ธ.ค.) โดยสัญญาทองคำกลับมายืนที่เหนือระดับ 1,500 ดอลลาร์/ออนซ์เป็นครั้งแรกในรอบ 7 สัปดาห์ เนื่องจากนักลงทุนเข้าซื้อสินทรัพย์ปลอดภัยก่อนที่จะถึงวันหยุดในเทศกาลคริสต์มาส
          สัญญาทองคำตลาด COMEX (Commodity Exchange) ส่งมอบเดือนก.พ. พุ่งขึ้น 16.1 ดอลลาร์ หรือ 1.08% ปิดที่ 1,504.8 ดอลลาร์/ออนซ์
          สัญญาโลหะเงินส่งมอบเดือนมี.ค. เพิ่มขึ้น 35.4 เซนต์ หรือ 2.02% ปิดที่ 17.853 ดอลลาร์/ออนซ์
          สัญญาพลาตินัมส่งมอบเดือนม.ค. เพิ่มขึ้น 4.4 ดอลลาร์ หรือ 0.47% ปิดที่ 942.8 ดอลลาร์/ออนซ์
          สัญญาพัลลาเดียมส่งมอบเดือนมี.ค. ปรับตัวขึ้น 2.80 ดอลลาร์ หรือ 2.8% ปิดที่ 1,851.80 ดอลลาร์/ออนซ์
          ดอลลาร์สหรัฐแข็งค่าเล็กน้อยเมื่อเทียบกับสกุลเงินยูโรและเยน ในการซื้อขายที่ตลาดปริวรรตเงินตรานิวยอร์กเมื่อคืนนี้ (24 ธ.ค.) ขณะที่วอลุ่มในตลาดเบาบาง เนื่องจากมีการซื้อขายเพียงครึ่งวัน ก่อนที่ตลาดจะปิดทำการในวันพุธที่ 25 ธ.ค.เนื่องในวันคริสต์มาส
          ดอลลาร์สหรัฐแข็งค่าเล็กน้อยเมื่อเทียบกับเงินเยนที่ระดับ 109.38 เยน จากระดับ 109.36 เยน และอ่อนค่าเมื่อเทียบกับฟรังก์สวิส ที่ระดับ 0.9798 ฟรังก์ จากระดับ 0.9817 ฟรังก์ และหากเทียบกับดอลลาร์แคนาดา ดอลลาร์สหรัฐแข็งค่าขึ้นสู่ระดับ 1.3163 ดอลลาร์สหรัฐ จากระดับ  1.3151 ดอลลาร์สหรัฐ
          ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1085 ดอลลาร์ จากระดับ 1.1093 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2958 ดอลลาร์ จากระดับ 1.2939 ดอลลาร์ ส่วนดอลลาร์ออสเตรเลียอ่อนค่าลงเล็กน้อย สู่ระดับ0.6923 ดอลลาร์สหรัฐ จากระดับ 0.6924 ดอลลาร์สหรัฐ